Europos Parlamento rezoliucija dėl žiniasklaidos ir vystymosi (2006/2080(INI))



Oficialusis leidinys 306 E , 15/12/2006 p. 0096 - 0100



P6_TA(2006)0360 Žiniasklaida ir vystymasis Europos Parlamento rezoliucija dėl žiniasklaidos ir vystymosi (2006/2080(INI)) Europos Parlamentas, - atsižvelgdamas į 2000 m. rugsėjo 8 d. JT Tūkstantmečio aukščiausio lygio susitikime Niujorke patvirtintus Tūkstantmečio vystymosi tikslus (TVT), - atsižvelgdamas į 1979 m. gruodžio 18 d. JT Generalinės Asamblėjos priimtą konvenciją dėl visų formų moterų diskriminacijos panaikinimo (angl. CEDAW), - atsižvelgdamas į 2002 m. rugsėjo 4 d. pasaulio viršūnių susitikime dėl darnaus vystymosi patvirtintą Johanesburgo darnaus vystymosi deklaraciją, - atsižvelgdamas į 2000 m. spalio 12 d. Briuselyje vykusios AKR ir ES jungtinės parlamentinės asamblėjos patvirtintą rezoliuciją dėl 2000 m. birželio 5- 9 d. Jungtinių Tautų Generalinės Asamblėjos specialiosios sesijos "Moterys 2000 m.: Lyčių lygybė, vystymasis ir taika XXI amžiuje" rezultatų [1], - atsižvelgdamas į 2001 m. lapkričio 1 d. Briuselyje vykusios AKR ir ES jungtinės parlamentinės asamblėjos patvirtintą rezoliuciją dėl neįgaliųjų asmenų ir vyresnio amžiaus asmenų teisių AKR šalyse [2], - atsižvelgdamas į 1948 m. Visuotinės žmogaus teisių deklaracijos 19 straipsnį, į 1950 m. Europos žmogaus teisių ir pagrindinių laisvių apsaugos konvencijos 10 straipsnį, į 1969 m. Amerikos žmogaus teisių konvencijos 13 straipsnį ir į 1981 m. Afrikos chartijos dėl žmogaus ir žmonių teisių 9 straipsnį, - atsižvelgdamas į 2000 m. birželio 23 d. Kotonu pasirašytą Afrikos, Karibų jūros bei Ramiojo vandenyno grupės valstybių ir Europos bendrijos bei jos valstybių narių partnerystės susitarimą [3], kuris įsigaliojo 2003 m. balandžio 1 d., ir ypač į jo 43 straipsnį, kuriame kalbama apie informacijos ir komunikacijos technologijas ir žinių visuomenę, - atsižvelgdamas į rezoliuciją dėl pasiektos pažangos siekiant visuotinio pradinio mokslo ir lyčių lygybės AKR šalyse atsižvelgiant į TVT, 2005 m. balandžio 21 d. AKR ir ES jungtinės parlamentinės asamblėjos priimtą Bamake [4], - atsižvelgdamas į savo 2001 birželio 12 d. rezoliuciją dėl informacijos ir komunikacijos technologijų (IKT) ir besivystančių valstybių [5], - atsižvelgdamas į Ženevos principų deklaraciją ir į 2003 m. gruodžio 12 d. Pasaulio aukščiausiojo lygio susitikimo informacinės visuomenės klausimais (angl. WSIS) metu patvirtintą veiksmų planą, - atsižvelgdamas į 2003 m. birželio 20 d. AKR šalių kultūros ministrų pasirašytą Dakaro deklaraciją dėl AKR šalių kultūros ir kultūros pramonės skatinimo, - atsižvelgdamas į 2005 m. lapkričio 18 d. Pasaulio aukščiausiojo lygio susitikimo informacinės visuomenės klausimais patvirtintą Tuniso įsipareigojimą, - atsižvelgdamas į Darbo tvarkos taisyklių 45 straipsnį, - atsižvelgdamas į Vystymosi komiteto pranešimą ir į Kultūros ir švietimo komiteto nuomonę (A6-0264/2006), A. kadangi pagrindinė žiniasklaidos užduotis yra informacijos sklaida - procesas, kurio metu piliečiams pateikiama veiksminga informacija apie naujienas, politiką ir vyriausybių veiklą, B. kadangi žiniasklaida yra svarbiausia visuomenės dalyvavimo sprendimų priėmimo procese priemonė, C. kadangi žiniasklaida privalo vaidinti itin svarbų vaidmenį formuojant savimonę ir perduodant informaciją, D. kadangi žiniasklaida gali paspartinti šalies vystymąsi, nes žmonių gyvenimo kokybę galima pagerinti IKT priemonėmis; žiniasklaida gali turėti teigiamos įtakos žmonių galvosenai, kultūrai ir socialinei ir politinei santvarkai, o piliečių pilietinės ir politinės savimonės formavimas galėtų sąlygoti geresnį atstovaujamąjį valdymą, E. kadangi informacijos srautų ir komunikacijos paslaugų gerinimas yra būtina skurdo panaikinimo sąlyga ir kadangi žodžio laisvė, įskaitant prieigą prie informacijos ir laisvos spaudos, yra pagrindinė žmogaus teisė, leidžianti žmonėms reikalauti teisių į sveikatos apsaugą, švarią aplinką ir efektyvų skurdo mažinimo strategijų įgyvendinimą, F. kadangi vyriausybių ar tarpvyriausybinių agentūrų atliekamas informacijos pateikimo sustabdymas ar netinkamos komunikacijos strategijos gali sąlygoti nepasitikėjimą, netinkamą atstovavimą ir dezinformavimą, G. kadangi, remiantis profesinių organizacijų duomenimis, 2005 m. buvo nužudyti 63 žurnalistai, 2006 m. iki šios dienos buvo nužudyti 27 žurnalistai ir 12 žiniasklaidos atstovų padėjėjų, o 135 tebėra įkalinti, H. kadangi radijas ir televizija yra svarbios informavimo priemonės, besivystančiose šalyse labiau paplitusios nei telefonai ir internetas ir daug veiksmingesnės už laikraščius, I. kadangi kaimo radijas yra pagrindinė žemės ūkio plėtros ir kaimo vystymosi priemonė, J. kadangi gerai informuota ir nepriklausoma pilietinė visuomenė (nevyriausybinės organizacijos (NVO), profesinės sąjungos, nepriklausoma žiniasklaida, tyrimų organizacijos ir t. t.), skatindama atviras diskusijas ir reikalaudama atskaitingesnės vyriausybės, gali suvaidinti lemiamą vaidmenį stabdant smurtą ir korupciją, K. kadangi laisva spauda yra pagrindinė skaidrios ir sąžiningos vyriausybės sudarymo ir išlaikymo, ilgalaikio ekonomikos augimo ir socialinio bei politinio vystymosi pažangos bei stabilumo sąlyga, L. kadangi daugiau nei 20 Afrikos šalių turi tik po vieną laikraštį (o 2004 m. 25 valstybėse narėse buvo leidžiami 1456 dienraščiai), ir tai, atsižvelgiant į didelį neraštingumo lygį, nestebina, M. kadangi regionuose, kuriuose itin paplitęs neraštingumas, radijas yra tinkamiausia komunikacijos priemonė, nes jis prieinamas daugumai žmonių, ypač kaimo bendruomenėms, neturinčioms pilietinių teisių, moterims ir jaunimui, N. kadangi mažiau nei 30 proc. besivystančiose šalyse transliuojamų televizijos programų yra savos gamybos ir investicijų lygis į televizijos komunikacijos sektorių yra itin žemas, O. kadangi pastaraisiais metais besivystančiose šalyse kino filmai sulaukia itin didelio žiūrovų skaičiaus, P. kadangi besivystančiose šalyse informacijos ir komunikacijos technologijas (ypač palydovinį ryšį) galima įvairiai naudoti mokslui remti bei izoliacijai mažinti, o tradicinės informacijos ir komunikacijos technologijos (radijas ir televizija) gali būti sėkmingai naudojamos nuotoliniam mokymui konkurencinga kaina, Q. kadangi kompiuterizacija iš esmės pagerino žurnalistų darbą, o įvairių skyrių kompiuterių tinklų įrengimas leido sutaupyti daug laiko; kadangi interneto ryšys, suteikdamas galimybę naudotis daugiau šaltinių ir įvairesne informacija bei pranešti iš įvykio vietos, taip pat palengvina žurnalistų darbą, 1. pripažįsta svarbų žiniasklaidos vaidmenį atskleidžiant politikos nesėkmes, valstybės pareigūnų netinkamą administravimą, korupciją teisinėje sistemoje ir skandalus viešajame sektoriuje ir taip išsaugant vyriausybės skaidrumą ir valdžią turinčių sprendimų priėmėjų viešąją priežiūrą; 2. ragina Europos Sąjungą (ES), valstybes nares, siekiančias narystės valstybes ir AKR valstybes į savo vystymosi tikslų siekimo procesus įtraukti pilietines visuomenės organizacijas, įskaitant privačias įmones ir ypač žiniasklaidą; 3. mano, kad siekiant sustiprinti viešųjų institucijų gebėjimus, atskaitomybę ir skaidrumą bei padidinti viešojo sektoriaus veiksmingumą taikant pagarbos žmogaus teisėms, gero valdymo ir kovos su korupcija principus, svarbu ir toliau gerinti besivystančių šalių vietos nevyriausybinių veikėjų ir nacionalinių valdžios institucijų dialogą ir konsultacijas svarbiausių sričių, pvz., žiniasklaidos, klausimais; 4. pabrėžia, kad svarbu užtikrinti, jog į vystymosi darbotvarkės strategijas ir finansavimo priemones būtų sistemingiau integruojama žodžio laisvė ir komunikacija; 5. pabrėžia žiniasklaidos svarbą puoselėjant pagarbą kultūrų įvairovei ir skatinant nacionalinę bei tarptautinę kultūros raidą; 6. tvirtina, kad žiniasklaidos vaidmuo nėra vien tik vyraujančios kryptys ir kad turėtų būti stiprinama alternatyvi žiniasklaida bei neformalūs komunikacijų tinklai, kurie turėtų būti įtraukiami į visus infrastruktūros plėtros planus; 7. ragina Komisiją ir toliau ypatingą dėmesį skirti programoms žiniasklaidos srityje ir jas remti, o tai padėtų: - gerinti tam tikrų visuomenės grupių, pvz., moterų, jaunimo mažumų, šalies viduje perkeltų asmenų ir neįgaliųjų asmenų, prieigą prie informacijos, - skatinti žiniasklaidos pliuralizmą, - mokyti radijo ir spaudos žurnalistus, - mokyti besivystančių šalių žurnalistus bendradarbiaujant su JT organizacijomis, pvz., UNICEF, UNESCO, ir tarptautinėmis žurnalistų organizacijomis, pvz., Tarptautine žurnalistų federacija ir "BBC World Service Trust", - plėtoti visuomenės informavimo kampanijas siekiant padidinti tikslinės auditorijos sąmoningumą, - didinti humanitarinės pagalbos veiksmingumą; 8. mano, kad į vystymuisi skirtas finansavimo programas turėtų būtų sistemingiau integruojama nuo valdžios nepriklausoma žiniasklaida; 9. pasisako už veiksmingą moterų prieigą prie žiniasklaidos siekiant didesnio jų dalyvavimo gamyboje ir indėlio į ekonominį vystymąsi; 10. pabrėžia jaunimo, kaip pagrindinio veiksnio lengvinant ir organizuojant informacijos ir komunikacijos priemones besivystančiose šalyse, svarbą; 11. palankiai vertina ir remia šiuos renginius: - Komisijos rengiamas Europos vystymosi dienas, kaip visuomenės jautrumo stiprinimo ir įžvalgumo didinimo priemonę siekiant geriau panaudoti vystymosi pagalbą, - 2006 m. spalio 25- 27 d. Romoje Pasaulio banko rengiamą pasaulinį kongresą "Komunikacija vystymuisi", - Lorenzo Natali premiją, Komisijos siūlomą spaudos žurnalistų, kurie, pranešdami apie žmogaus teises ir demokratiją besivystančiame pasaulyje, patyrė akivaizdžią diskriminaciją, skatinimui, - bendradarbiaujant su ES vyriausiojo įgaliotinio bendrai užsienio ir saugumo politikai (BUSP) Javiero Solanos biuru rengiamas žurnalistų tiriamąsias keliones į tuos regionus, kuriuose vykdomos BUSP misijos (Vakarų Balkanus, Ukrainą, Moldovą ir kt.), ir žurnalistų rinkimų stebėjimo vizitus (pvz.: į Kongą); 12. remia visas vyriausybės politikos kryptis, kurios remia viešojo radijo, komercinio radijo, bendruomenės radijo ir kaimo radijo transliacijas, nes radijas laikomas tinkamiausia ir ekonomiškai priimtiniausia priemone skleisti informaciją ir komunikaciją vystymuisi; 13. prašo Komisijos konfliktinių situacijų metu nepriklausomai žiniasklaidai skirti daugiau dėmesio ir kiek galima daugiau padidinti jos tiesioginę finansinę paramą; 14. pabrėžia žiniasklaidos vaidmenį žmonių mokymo procese besivystančiose šalyse, ypač sveikatos apsaugos (seksualinės ir reprodukcinės sveikatos, maliarijos prevencijos ir t. t.), užimtumo, žemės ūkio, prekybos ir aplinkos apsaugos klausimais, kaip pavyzdį nurodydamas "BBC World Service Trust" komunikacijų naudojimą vystymuisi; 15. supranta suasmenintų naujienų, dėl kurių galima manipuliuoti besivystančių šalių ir Vakarų visuomenės žiūrovais, pateikimo problemą ir ragina žurnalistus rengiančias organizacijas ypatingą dėmesį skirti tam, kad žiniasklaidoje dirbantys asmenys gautų bent minimalų atlyginimą ir taip būtų labiau apsaugoti nuo korupcijos; 16. pripažįsta, kad nepriklausoma ir profesionali žiniasklaida, skatindama kritinio mąstymo kultūrą, kai žmonės mažiau baiminasi klausti ir vertinti vyriausybės veiksmus, vaidina pagrindinį vaidmenį skelbdama žinias ir suteikdama žodį socialiai atskirtiems asmenims; 17. remia NVO ir fondus, kurie investuoja į žurnalistų lavinimą besivystančiose šalyse ir gerina žiniasklaidos specialistų darbo sąlygas, kad jie galėtų dirbti saugiai ir nepriklausomai; 18. pabrėžia, kad svarbu stiprinti socialinę ir švietimo infrastruktūrą investuojant į geresnius vadovėlius ir finansuojant žiniasklaidos programas, kurių metu siūlomas ir švietimo sričiai priklausantis turinys; 19. skatina žiniasklaidos vaidmenį taikos proceso metu ir po konfliktų, kai žiniasklaida padeda informuoti visuomenę apie taikos susitarimus ir jų nuostatas ir taip palengvina visuomenės dalyvavimą; 20. pabrėžia lemiamą žiniasklaidos vaidmenį skatinant žmogaus teisių apsaugą besivystančiose šalyse ir didinant visuomenės sąmoningumą vakarų šalyse siekiant, kad šios šalys didintų savo indėlį į humanitarinę pagalbą; 21. ypač ragina viso pasaulio vyriausybes ir valdžios institucijas sustabdyti nebaudžiamą smurtą prieš žurnalistus - tirti profesionalių žurnalistų užpuolimus ir bausti už tai atsakingus asmenis bei imtis reikiamų atsargumo priemonių, kurios suteiktų galimybę žurnalistams ir toliau teikti piliečiams pagrindines žinias ir objektyvią informaciją, platinamą laisvos ir nepriklausomos žiniasklaidos; 22. paveda Pirmininkui perduoti šią rezoliuciją Tarybai ir Komisijai, valstybių narių bei stojančių valstybių vyriausybėms ir parlamentams, AKR ir ES Ministrų Tarybai, Jungtinių Tautų Generaliniam Sekretoriui bei Pasaulio banko prezidentui. [1] OL C 64, 2001 2 28, p. 49. [2] OL C 78, 2002 4 2, p. 64. [3] OL L 317, 2000 12 15, p. 3. Susitarimas su paskutiniais pakeitimais, padarytais susitarimu, iš dalies keičiančiu partnerystės susitarimą (OL L 209, 2005 8 11, p. 27). [4] OL C 272, 2005 11 3, p. 17. [5] OL C 53 E, 2002 2 28, p. 121. --------------------------------------------------